**Δήλωση της Προέδρου του Κινήματος Αλλαγής κ. Φώφης Γεννηματά**

«Θέλω να δώσω συγχαρητήρια σε όλα τα κόμματα της Βουλής. Κάναμε ένα μεγάλο βήμα, ξεπεράσαμε τις διαφωνίες μας και τις διαφορές μας και συνεννοηθήκαμε.

Χαίρομαι ιδιαίτερα γιατί το Κίνημα Αλλαγής εισηγήθηκε στον Πρόεδρο της Βουλής να μην είναι απλώς μια οικονομική δωρεά από την πλευρά των βουλευτών αλλά να αξιοποιηθεί για την κατασκευή νέων κλινών εντατικής θεραπείας και το ότι αυτό σήμερα παίρνει σάρκα και οστά μας δίνει ιδιαίτερη χαρά και ικανοποίηση.

Πραγματικά αξίζουν συγχαρητήρια σε όσους δούλεψαν τόσο συντονισμένα και αποτελεσματικά για να έχουμε αυτές τις κλίνες τόσο γρήγορα, αλλά θα επιμείνω ότι είναι εξαιρετικά σημαντικό να λειτουργήσει, όχι να αποσπάσει προσωπικό σε βάρος άλλων δημόσιων νοσοκομείων, αλλά με σταθερές προσλήψεις και ιατρικού και νοσηλευτικού προσωπικού που πρέπει και να εκπαιδευτεί προηγουμένως για να μπορέσει να αποδώσει σύμφωνα με τις προδιαγραφές που έθεσε η κυρία Κουτσούκου.

Δυστυχώς, αυτό το κομμάτι έχει καθυστερήσει. Και πρέπει να το δείτε, κύριε Πρωθυπουργέ, το συντομότερο δυνατό, γιατί το Εθνικό Σύστημα Υγείας είναι προστάτης του ελληνικού λαού, αποδείχτηκε περίτρανα και πρέπει να στηριχτεί με πράξεις, όπως με πράξεις πρέπει να στηριχτεί και το ανθρώπινο δυναμικό του.

Και μιας και μιλήσατε για την προσφορά ιδιαίτερα του νοσηλευτικού προσωπικού αλλά και των γιατρών, θέλω να σας πω ότι χωρίς άλλη καθυστέρηση θα πρέπει να ενταχθεί το υγειονομικό προσωπικό του δημοσίου συστήματος υγείας στα βαρέα και ανθυγιεινά. Σηκώνουν πολύ μεγάλα βάρη, είναι στην πρώτη γραμμή της μάχης και δεν αρκεί να τους χειροκροτούμε απλώς από τα μπαλκόνια. Εύχομαι πράγματι να είστε αχρείαστοι, αλλά και όταν σας χρειαζόμαστε, γιατί σας χρειαζόμαστε, να είστε πάντα αποτελεσματικοί και η μάχη που δίνετε να είναι μια μάχη για τη ζωή».